Onnie as ‘held’ geloof ná sesjarige losbrandAbby Zwerner (25) is Vrydag beseer toe ’n sesjarige leerder haar in ’n klaskamer geskiet het. (Foto: Facebook / Abby Zwerner) Die onderwyseres wat Vrydag deur ŉ sesjarige leerder in Virginia in die VSA in haar klas geskiet is, word as ŉ “held” bestempel nadat sy ander leerders na veiligheid geneem het hoewel sy self ernstig beseer is. Volgens Steve Drew, hoof van die Newport News-polisie, was Abigail (Abby) Zwerner (25) besig om klas te gee toe een van die leerders haar glo met opset geskiet het. Daar is aanvanklik vermoed dat Zwerner en die leerder alleen in die klaskamer was toe die voorval plaasgevind het. Die polisie het intussen ook vasgestel dat die kind ŉ 9 mm-Taurus-pistool gebruik het wat glo deur sy ma aangekoop is. “Die sesjarige het ŉ vuurwapen uitgehaal, op haar [Zwerner] gerig en een skoot afgevuur,” het Drew Maandag by ŉ nuuskonferensie gesê. “Daar was geen fisieke struweling of bakleiery nie. Sy het haar les aangebied.” NBC News berig die koeël het deur Zwerner se hand in haar bors ingegaan. Hoewel sy ernstig beseer is, het sy al die leerders uit die betrokke klas begelei. Nog ŉ personeellid, wat die skoot gehoor het, het gehelp om die sesjarige onder bedwang te bring totdat die polisie opgedaag het. “Zwerner het sekergemaak dat elke leerder veilig is,” het Drew gesê. Hoewel hy nie seker is wat deur die seun se kop gegaan het toe hy die sneller getrek het nie, het Drew bevestig dat die kind dit wel opsetlik gedoen het. “Ek glo Zwerner het lewens gered, want ŉ mens weet nie wat dalk sou gebeur het as die kinders in daai klas gebly het nie. “Daar was tussen 16 tot 20 leerders in die klas toe die vuurwapen afgevuur is.” Abby Zwerner (25) is Vrydag beseer toe ’n sesjarige leerder haar in ’n klaskamer geskiet het. (Foto: Facebook / Abby Zwerner) Zwerner se toestand is Maandag as bestendig beskryf. Niemand anders is in die voorval beseer nie. Die polisie het een patroondoppie, ŉ rugsak, ŉ selfoon en die vuurwapen op die toneel gevind. Die kind is deur die polisie ingeneem en verskeie owerhede, waaronder die welsyn, is ingeroep om bystand te verleen. Die kind is ook vir mediese evaluasie gestuur. Dit is nog nie duidelik of die kind se ouers in verband met die skietvoorval aangekla sal word nie. David Riedman, stigter van die K-12 School Shooting Database, sê gevalle waar kinders – veral sesjariges – vuurwapens by skole afvuur, is baie skaars. “Hierdie is die 17de skietvoorval by ŉ skool waar die aanvaller iemand onder 10 jaar oud is. Dis baie skaars dat ŉ sesjarige die sneller trek,” het Riedman gesê. Dié saak is soortgelyk aan ŉ voorval wat in 2000 by ŉ skool in Michigan plaasgevind het, waar ŉ sesjarige leerder ŉ klasmaat, Kayla Rolland, doodgeskiet het. Dit het gebeur toe die onderwyseres die leerders in die gang bymekaargekry het om gereed te maak vir ŉ besoek aan die biblioteek. Riedman meen skietvoorvalle waar kinders die oortreder is, is “heeltemal voorkombaar”. “Hierdie is ŉ baie tragiese situasie, want dit kon voorkom word. “ŉ Jong kind kan nie hul eie vuurwapen koop nie, wat beteken dat hulle dit van ŉ volwassene moet kry. Hierdie was ŉ vuurwapen wat die kind nooit op sy eie sou kon bekom as die eienaar dit veilig gebêre het nie. Dan sou dit nooit gebeur het nie.” Volgens die databasis is minstens 288 personeellede sedert 1970 op skoolterreine in die VSA geskiet. Dit sluit in 167 onderwysers, 44 hoofde of adjunkhoofde, 59 personeellede en 18 busbestuurders. *Bron: NBC News